**Skaidrojums par AS “Ventas osta” darbību.**

Reaģējot uz Amerikas Savienoto valstu Valsts kases Ārvalstu aktīvu kontroles biroja 2019.gada 9.decembra lēmumu par sankciju noteikšanu Ministru kabinets 18.12.2019. izdeva rīkojumu Nr.640 “Par valsts akciju sabiedrības “Ventas osta” dibināšanu”, kas īstenotu Ventspils ostas pārvaldīšanu, lai aizstātu sankcionēto Ventspils brīvostas pārvaldi un nodrošinātu Ventspils brīvostas darbības nepārtrauktību.

Akciju sabiedrība “Ventas osta”, turpmāk- AS “Ventas osta”, reģistrēta Komercreģistrā 2019.gada 27.decembrī.

Saskaņā ar 23.01.2020. akcionāru sapulcē apstiprinātajiem statūtiem, AS “Ventas osta” **darbības mērķis ir Ventspils ostas darbības, pārvaldīšanas un apsaimniekošanas nodrošināšana.**

Padomes sastāvā ir 4 (četri) locekļi, valdes sastāvā ir viens loceklis. Uz darba līguma pamata ir nodarbināts viens nodarbinātais.

 2020.gada 25.februārī tika pieņemti Ministru kabineta noteikumi Nr.119 “Noteikumi par ostas pārvaldes funkciju veikšanu Ventspils ostā”, kuri noteic funkciju sadalījumu starp Ventspils brīvostas pārvaldi un AS “Ventas osta”.

Kapitālsabiedrības vispārējais stratēģiskais mērķis ir - ilgtspējīgi, atbildīgi un ekonomiski pamatoti nodrošināt Ventspils ostas kā valsts attīstībai un drošībai stratēģiski nozīmīgas infrastruktūras pārvaldīšanu, sniedzot un attīstot ostas pakalpojumus, kas ir stratēģiski svarīgi tautsaimniecības konkurētspējai un izaugsmei.

Tā kā Ventspils brīvostas pārvalde jau 2019.gada nogalē tika izņemta no sankciju saraksta, tad pašreiz Ventspils ostā darbojas gan Ventspils brīvostas pārvalde, gan AS “Ventas osta”, kur starp Ventspils brīvotas pārvaldi un AS “Ventas osta” ir noslēgts sadarbības līgums, saskaņā ar kuru abas puses ir vienojušās par sadarbību, informācijas apmaiņu un savstarpējo pakalpojumu sniegšanu.

Pēc Likuma par ostām grozījumu pieņemšanas paliks tikai viena institūcija.

2020.gadā AS “Ventas osta” izveidoja kopīgu komisiju ar Ventspils brīvostas pārvaldi un sagatavoja pārskatu par Ventspils brīvostas pārvaldes nekustamā īpašuma portfeli un attiecīgi plāna projektu Satiksmes ministrijai, kas paredz pārmaiņu realizāciju četros posmos, saglabājot ostas funkciju darbības nepārtrauktību.

Šajā pārskatā ir atspoguļota informācija par Ventspils brīvostas pārvaldes valdījumā un īpašumā esošo nekustamo mantu- zemi, būvēm, infrastruktūras objektiem, piestātnēm, kā arī informācija par Ventspils brīvostas pārvaldes kuģu floti.

VBP īpašuma portfeļa apzināšana ir veikta, lai iegūtu detalizētu informāciju par VBP saistībām, noslēgtiem līgumiem, identificētu riskus, kā arī sagatavotos VBP aktīvu un saistību pārņemšanai, nodrošinot Ventspils brīvostas darbības nepārtrauktību.

2021.gadā, turpinot sadarbību ar VBP, līdz Likuma par ostām pieņemšanai, AS “Ventas osta” turpina iesaistīties Ventspils ostas darbības nodrošināšanā un segt izmaksas, kas saistītas ar Ventspils brīvostas pārvaldes valdījumā esošās un pārvaldīšanā vai apsaimniekošanā nodotās infrastruktūras un ar to saistīto aktīvu uzturēšanu un izmantošanu.

Atbilstoši Ministru kabineta noteikumu Nr. 630 “Noteikumi par iekšējās kontroles sistēmas pamatprasībām korupcijas un interešu konflikta riska novēršanai publiskas personas institūcijā” 9.panta prasībām ir jāņem vērā, ka AS “Ventas osta” darbība ir ierobežota no ārējo normatīvo aktu puses (Likums par ostām) un tās izveidošana un darbība ir cieši saistīta ar ostu reformu, kuru sākotnēji bija paredzēts realizēt 2020.gada ietvaros. Atbilstoši AS ”Ventas osta” padomē apstiprinātam rīcības plānam, kas līdz ostu reformas īstenošanai ir pielīdzināms darbības stratēģijai un paredz sagatavot ostas darbības stratēģiju, politikas, pārvaldības / iekšējās kontroles dokumentus 12 mēnešu laikā pēc Likuma par ostām grozījumu pieņemšanas, tad formāli termiņš iekšējo normatīvo aktu izstrādei nav iestājies.

Tomēr ņemot vērā ārējo normatīvo aktu attiecināmību uz visām kapitālsabiedrībām, neskatoties uz to izveidošanas mērķi, apstākļiem un darbības ierobežojumiem, AS “Ventas osta” valde pašreiz izstrādā korupcijas riska novēršanas plānu, risku novērtējumu, ētikas kodeksu un citas saistītas politikas un informācija tiks publicēta 2021.gada ietvaros.